
Εταιρία Κοινωνικής Δράσης και Πολιτισμού

ΔΕΛΤΙΟ ΤΥΠΟΥ

25 Νοεμβρίου 2009

Ελαιογραφίες και ακουαρέλες με το βλέμμα του καλλιτέχνη Παναγιώτη Καρώνη 

 «Όταν γράφουμε για μια αντίληψη καθαρά οπτική είναι σα να γράφουμε μια πρόταση που στερείται νοήματος», έλεγε ο Σάμουελ Μπέκετ, άλλωστε δεν πρόκειται ουδόλως για συνειδητοποίηση αλλά εντέλει για θέαση, για εικόνα. 
Η έκφραση του ανθρώπου μέσα από την τέχνη χρονολογείται γύρω στο 30.000 π.Χ. σε μια πολύ μακρινή από εμάς περίοδο. Τι είναι όμως αυτό που σπρώχνει τον άνθρωπο να θέλει να εκφράσει αυτό που τον πλημμυρίζει και το αποτυπώνει στον τοίχο μιας σπηλιάς; Ίσως είναι η αντίληψη της διαφορετικότητάς του, μέσα στην ολότητα. 
Την Παρασκευή 4 Δεκεμβρίου 2009 στις 9μμ στο φιλόξενο χώρο της Ποικίλης Στοάς (Παντανάσσης & Ρήγα Φεραίου) θα γίνουν τα εγκαίνια της ατομικής έκθεσης ζωγραφικής του Παναγιώτη Καρώνη. Η έκθεση θα είναι ανοικτή καθημερινά και Σαββατοκύριακα 10:00-22:00 μέχρι και την Κυριακή 13 Δεκεμβρίου 2009 πραγματοποιείται δε με την υποστήριξη της Εταιρίας Κοινωνικής Δράσης και Πολιτισμού ΚΟΙΝΟ_ΤΟΠΙΑ.

Η έκθεση που περιλαμβάνει σπουδές στην ανδρική μορφή, τοπία και νεκρή φύση, είναι το αποτέλεσμα μιας άσκησης επίμονης παρατήρησης των φυσικών μορφών, που μέσα από την καλλιτεχνική διαδικασία ο ζωγράφος, μετουσιώνει δημιουργώντας ένα χώρο που τίποτα δεν είναι οριστικό, αλλά όλα βρίσκονται εν δυνάμει. Αυτή η προσωπική θέαση των πραγμάτων που αποτυπώνεται στον καμβά είναι θα λέγαμε το δικαίωμα του ζωγράφου να βλέπει τον κόσμο με το δικό του βλέμμα λειτουργώντας έτσι ως μεσίτης εκείνου το οποίο δε μπορεί να εκφράσει αλλιώς. 
«Η τέχνη είναι η πνευματική διαμαρτυρία μας, είναι μια θαρραλέα απόπειρα να υποδείξει κανείς στη ζωή το σωστό δρόμο.» είχε πει ο Οσκαρ Ουάιλντ. Εξάλλου το βλέμμα δεν είναι το μάτι είναι η ματιά, είναι αυτό που δε φαίνεται στον καθρέφτη και που χάνεται στο άπειρο. 
Ο Παναγιώτης Καρώνης γεννήθηκε στην Αρχαία Μαντινεία της Αρκαδίας. Σπούδασε στην Πάτρα όπου ζει και εργάζεται τα τελευταία 20 χρόνια. Πέρα από την προσωπική του ενασχόληση με τη ζωγραφική έχει παρακολουθήσει ένα πενταετή κύκλο μαθημάτων στο εικαστικό εργαστήρι του Δήμου της Πάτρας με δασκάλους το Θ. Μακρή, την Κ. Δίγκα, το Σ. Ανδρουτσάκη και τον Η. Αηδονίδη. Έχει συμμετάσχει σε ομαδικές εκθέσεις. Έργα του βρίσκονται σε εκθεσιακούς χώρους της Πάτρας, της Αθήνας και της Μυκόνου καθώς και σε ιδιωτικές συλλογές. Αυτή είναι η πρώτη του ατομική έκθεση. 

